Ons kan ongelukkig vir niemand plek hou nie. 'n Inskrywing is eers geldig wanneer ons beide jou deposito en inskrywing ontvang het. Plekke is beperk – skryf dus so gou moontlik in om seker te maak dat jy kan saamgaan.
Die volle toerprys plus alle ander gelde (lugawebelasting en versekering) vir die Ryntoer moet vóór 30 Julie 2011 betaal word. Soos met alle toere, is die toerprys van die Ryntoer ook aan die wisselkoers gekoppel. Tref asseblief vroegtydig die nodige reëlings sodat jou geld beskikbaar is.
Sodra die nodige reisversekeringspolis wat vir kansellasiedekking voorsiening maak, uitgeneem is, kan jy, indien jy moet kanselleer, jou geld vanaf die versekeringsmaatskappy terugeis, mits die rede vir kansellasie kragtens die polis aanvaarbaar is. Volledige besonderhede oor reisversekering word gestuur aan almal wat inskryf. 'n Groeppolis sal beskikbaar wees vir diegene wat daarin belangstel.
Daar is nie enkelkajuite beskikbaar nie. Enkelverblyf is slegs beskikbaar in 'n dubbelkajuit en daarom baie duur – ‘n bybetaling van R15 600 geld. Jy spaar dus baie as jy 'n kajuitmaat het. Probeer gerus 'n vriend/in oorreed om saam te gaan. Ons kan probeer om vir enkellopende toerlede 'n geskikte kajuitmaat te vind, maar ons staan onder geen verpligting wat dit betref nie.
Die Rigoletto is 'n luukse boot. Al die kajuite is dieselfde grootte en die uitsig vanaf albei dekke is uitstekend. Dit is ons gebruik om toerlede wat eerste hul deposito's stuur, op die boonste dek te plaas, in die volgorde waarin dit inkom. 'n Mens is bedags selde in jou kajuit. Terwyl die boot vaar, kuier almal heerlik in die ruim salon of bo-op die sondek. Die salon beskik oor gemaklike stoele en die omgewing kan van daar deur die groot vensters bekyk word terwyl gratis koffie en tee verskaf word. Rokers word beperk tot een deel van die salon.
Indien jy op jou eie wil reis voor, gedurende of ná afloop van die toer (met ander woorde wil wegbreek van die bestaande toerprogram), is dit moontlik. Die lugdiens hef 'n wegbrekersfooi van R500 (omdat ons ‘n spesiale groepstarief kry vir ons blok-bespreking) plus enige moontlike verskil in vliegkaartjieprys.
LW! – Binnelandse Sake neem deesdae tot 3 maande om 'n nuwe paspoort uit te reik. Indien jou paspoort nie reg is nie, kan dit veroorsaak dat jy nie jou visum betyds kan kry nie. Tydelike paspoorte word nie deur die Duitse Ambassade aanvaar nie.
'n Toerprys bestaan hoofsaaklik uit die koste van die vliegkaartjie en die landreëlings (koste van die busse, boot en hotel). Die busse, boot en hotel word in Euro betaal. Hierdie buitelandse pryse (kwotasies) verander nie, dit is slegs die verandering in die wisselkoerse wat 'n verskil in die oorspronklike prys kan maak. Pryse is dus onderhewig aan moontlike wisselkoersveranderings.
VERSEKERING – Reisversekering is verpligtend vir alle oorsese reise. Jy kan die nodige versekering self uitneem of ons spesiale diens aan toerlede gebruik. Ons neem vir die Ryntoer 'n groepversekeringspakket by T.I.C. uit. Dit voldoen aan al die vereistes vir mediese sowel as kansellasiedekking indien dit binne die voorwaardes van die versekeraar val, maar teen 'n verminderde groepstarief. Volledige inligting oor versekering word verskaf aan almal wat inskryf. Reisversekering dek feitlik net mediese ongevalle. Die meeste ander siektetoestande moet deur jou gewone mediese fonds gedek word. Stel dus vroegtydig by jou mediese fonds vas of hulle hospitaal- en ander mediese uitgawes in die buiteland betaal en stel hulle in kennis van jou voorneme om te reis. (ONS NOEM DIT LATER WEER).